Je Jehan Cuens de Rouci, sire de Pierepont: faz savoir à tous cels qui ces lettres verront que j’ai ostagié mon chier cousin monsignor Henri de Hans chevalier, et me suis obligiex envers noble prince Thibaud, par la grace de Dieu, roi de Navarre, de Champaigne et de Brie, comte Palatin, de faire revenir ledit monsignor Henri en la prison mon chier signor le roi devandit, ou leu et en l’estat où il estoit; c’est à sçavoir à Provins, dedans la feste de Nostre-Dame en settembre, et promet par ma foi corporelle donnée en la main de l’évêque d’Aucuerre qui l’a reçut pour monsignor le roi devant dit et en son nom et en la présence doudit roi, que se cil messire Henri ne revenoit en la prison ledit monsignor le roi, dedans la feste Nostre-Dame de settembre devandite, que je mettrois un chevalier qui auroit six cens livres de terre, por moi, en la prison monsignior le roi dedans la quinzaine que je en serois semons en ma propre personne ou en mon ostel, apres le terme devandit ou leu et en l’estat et por autant comme il estoit quant ces lettres furent faites; qui furent données à Paris le mardi après la Pentecoste, l’an de grace M. CC. et LXVII.